Informatīvais ziņojums

„Par Latvijas nacionālajām pozīcijām Eiropas Savienības Izglītības, jaunatnes, kultūras un sporta ministru padomes 2014.gada 21.maija sanāksmē Kultūras ministrijas kompetencē esošajos jautājumos”

I Ministru Padomes sanāksmes darba kārtība

2014.gada 21.maijā notiks Eiropas Savienības (turpmāk - ES) Izglītības, jaunatnes, kultūras un sporta ministru padomes sanāksme, kurā tiks izskatīti šādi Kultūras ministrijas kompetencē esoši jautājumi:

1. Ieteikums Padomes lēmumam ar ko izraugās Eiropas Kultūras galvaspilsētu 2018. gadam Nīderlandē - *Padomes lēmuma pieņemšana*.

Padomēparedzēts pieņemt lēmumu, ar kuru Nīderlandes pilsēta Leuvardene tiek apstiprināta par Eiropas kultūras galvaspilsētu 2018.gadā. Padomes lēmums ir izstrādāts, pamatojoties uz atlases žūrijas 2013. gada septembra ziņojumu un Eiropas Parlamenta labvēlīgu atzinumu 2014.gada februārī.

Ieteikums Padomes lēmumam attiecībā uz pilsētu, kura tiek izraudzīta par Eiropas kultūras galvaspilsētu 2018.gadā Nīderlandē, ir izstrādāts, balstoties uz 2006. gada 24. oktobra Eiropas Parlamenta un Padomes lēmumu Nr. 1622/2006/EK, ar ko nosaka Kopienas rīcību pasākumam „Eiropas kultūras galvaspilsēta” no 2007. līdz 2019. gadam. Šis lēmums nosaka kritērijus, kuri jāievēro, sagatavojot kandidātpilsētu pieteikumus Eiropas kultūras galvaspilsētas statusam, atlases žūrijas izveidošanas principus, priekšatlases un galīgās atlases norisi.

Saskaņā ar Lēmumā noteikto kārtību, žūrija 2013. gada septembra ziņojumā sniedza ieteikumu, lai 2018. gada pasākums noritētu Nīderlandes pilsētā Leuvardenē (Leeuwarden). Nīderlande 2013. gada decembrī paziņoja par šo nomināciju Eiropas Parlamentam, Padomei, Komisijai un Reģionu komitejai. Eiropas Parlaments 2014. gada februārī nosūtīja savu labvēlīgu atzinumu Komisijai. Tādēļ Komisija saskaņā ar Lēmuma Nr. 1622/2006/EK 9. panta 3. punktu iesniedz Padomei pievienoto ieteikumu oficiāli izraudzīties Leuvardeni (Leeuwarden) par Eiropas Kultūras galvaspilsētu 2018. gadam Nīderlandē.

**Latvija atbalsta Padomes lēmuma pieņemšanu**, ar kuru Nīderlandes pilsēta Leuvardene tiek apstiprināta par Eiropas kultūras galvaspilsētu 2018.gadā.

1. Padomes Īstenošanas lēmums par praktisko un procesuālo mehānismu, saskaņā ar ko Padome ieceļ trīs atlases un uzraudzības žūrijas locekļus pasākumam *"Eiropas kultūras galvaspilsētas"* no 2020. līdz 2033. gadam (turpmāk – īstenošanas lēmums) – *Padomes īstenošanas lēmuma pieņemšana*.

Padomē plānots pieņemt Īstenošanas lēmumu par praktisko un procesuālo mehānismu, saskaņā ar ko Padome ieceļ trīs atlases un uzraudzības žūrijas locekļus pasākumam *"Eiropas kultūras galvaspilsētas"* no 2020. līdz 2033. gadam.

Īstenošanas lēmums tieši saistīts ar 2013.gadā pieņemto priekšlikumu Eiropas Parlamenta un Padomes lēmumam, ar ko nosaka Savienības rīcību iniciatīvai *„Eiropas kultūras galvaspilsētas”* no 2020. līdz 2033.gadam, kas aizstāja Lēmumu Nr.1622/2006/EK, ar ko nosaka Kopienas rīcību pasākumam Eiropas Kultūras galvaspilsētas no 2007.līdz 2019.gadam, saglabājot iepriekšējās shēmas galvenās iezīmes un vispārējo struktūru.

2013.gada 17.maija ES Izglītības, jaunatnes, kultūras un sporta ministru padomē Latvija atbalstīja jaunā priekšlikuma virzību, īpaši atbalstot nacionālo ekspertu iekļaušanu Eiropas žūrijas sastāvā atlases procesā, jo priekšlikumā tika iekļauti vairāki specifiski kritēriji attiecībā uz kandidātpilsētu ieguldījumu ilgtermiņa stratēģijā, izpildes spēju, kultūras un māksliniecisko saturu, Eiropas dimensiju, sabiedrības iesaistīšanā un pārvaldību, kuru kvalitatīva izvērtēšana atbilstoši priekšlikumā paredzētajai detalizācijas pakāpei varētu būt apgrūtinoša vai pat neiespējama bez nacionālo pārstāvju līdzdalības.

Saskaņā ar uz 2013. gada 17. maija ministru padomi apstiprināto nacionālo pozīciju Nr.2 *„Par priekšlikumu Eiropas Parlamenta un Padomes lēmumam, ar ko nosaka Savienības rīcību iniciatīvai „Eiropas kultūras galvaspilsētas” no 2020. līdz 2033.gadam,”* Latvija atbalsta Padomes Īstenošanas lēmuma pieņemšanu par praktisko un procesuālo mehānismu, saskaņā ar ko Padome ieceļ trīs atlases un uzraudzības žūrijas locekļus pasākumam "Eiropas kultūras galvaspilsētas" no 2020. līdz 2033. gadam

1. Padomes secinājumi par kultūras mantojumu kā stratēģisku resursu ilgtspējīgai Eiropai *– pieņemšana.*

Padomē plānots pieņemt secinājumus ar mērķi uzsvērt materiālā, nemateriālā un digitālā kultūras mantojuma lomu ilgtspējīgas attīstības nodrošināšanai, tostarp sociālā kapitāla, sociālās kohēzijas un sabiedrības līdzdalības veicināšanai, ekonomikas attīstības nodrošināšanai, Eiropa 2020 stratēģijas mērķu sasniegšanai, kā arī citu saistītu nozaru politiku mērķu sasniegšanai.

Padomes secinājumos dalībvalstis un Eiropas Komisija savu kompetenču ietvaros aicinātas atzīt kultūras mantojuma vērtību un aizsargāt kultūras mantojumu kā stratēģisku resursu, veicināt sadarbību ar visām iesaistītām pusēm, īpaši ar Eiropas Padomi, iespēju robežās mobilizēt resursus kultūras mantojuma atbalstam, integrēt kultūras mantojuma tēmas citās Eiropas un nacionālās politikās, veicināt ar kultūras mantojumu saistīto izglītību un uzlabot datu apkopošanu un analīzi, atbalstīt digitālo kultūras mantojumu un veicināt tā pieejamību.

**Latvija atbalsta Padomes secinājumu apstiprināšanu Ministru padomē**, atzīstot mantojuma stratēģisko lomu ilgtspējīgas sociālās, ekonomikas un vides attīstības nodrošināšanā. Latvija atbalsta ilgtermiņa stratēģiskas pieejas nodrošināšanu ES un tās dalībvalstīs materiālā, nemateriālā un digitālā kultūras mantojuma saglabāšanai un attīstīšanai. Vairāku gadu tūkstošu kultūras mantojuma koncentrācija Eiropā padarījusi to par radošā intelekta spēcīgāko virzītāju pasaulē. Kultūras mantojums ir vērtība un potenciāls, kas kalpo, kā resurss ilgtspējīgas attīstības un dzīves kvalitātes nodrošināšanā nepārtrauktās attīstības procesam pakļautajā sabiedrībā.

**Latvija atzinīgi vērtē sadarbības veicināšanu un labās prakses apmaiņu** starp ES un dalībvalstu institūcijām, organizācijām un ekspertiem kultūras mantojuma jomā. Latvija atbalsta kultūras mantojuma politikas sasaisti ar citām politikām.

**Latvija redz Padomes secinājumus kā turpmāku instrumentu kultūras mantojuma saglabāšanai un kvalitatīvas izmantošanas nodrošināšanai**, atzīstot kultūras mantojumu kā identitātes, personīgās un kolektīvās atmiņas nesēju, radošuma avotu, ekonomisku vērtību, sabiedrības nodarbinātības risinājumu, veiksmīgi starpnacionālo attiecību un integrācijas instrumentu, praktiski lietojamu resursu, kā arī starptautiskās konkurences un atpazīstamības instrumentu.

1. **Kultūras politikas problēmu risināšana saistībā ar nākamo Padomes darba plānu kultūras jomā** *– politikas debates*

Padomē plānota ministru diskusija par kultūrpolitikas izaicinājumiem, veidojot jauno Padomes darba plānu kultūrai. Esošais Padomes darba plāns kultūrai pieņemts 2011.-2014.gadam un plānots Itālijas prezidentūras laikā vienoties par jauno darba plānu.

Grieķijas prezidentūra diskusijai izvirzījusi piecus aspektus:

1) jaunu kultūras finansēšanas modeļu apzināšana, pielāgojoties mainīgajiem finanšu apstākļiem;

2) kultūras pieejamības un līdzdalības veicināšana, tostarp izmantojot digitālās tehnoloģijas,

3) kultūras pārvaldības pilnveidošana;

4) labākas izpratnes veidošana un izpēte par kultūras ietekmi uz sabiedrību ;

5) kultūras pārneses efekta veicināšana uz citām politikas jomām.

Ministri tiek aicināti izteikties par galvenajiem kultūrpolitikas izaicinājumiem turpmākajos gados ES līmenī, kā arī piedāvāt risinājumus Padomes kultūras darba plānā.

**Latvija atzinīgi vērtē** prezidentūrasiezīmētos virzienus jaunā Padomes darba plāna attīstīšanai un **uzsver,** ka nākamajā Padomes darba plānā īpaša uzmanība jāpievērš **kultūras pieejamības un radošuma pārneses efekta veicināšanai.**

1. Sarunas par visaptverošu tirdzniecības un ieguldījumu nolīgumu, ko sauc par Transatlantisko tirdzniecības un ieguldījumu partnerību, starp Eiropas Savienību un Amerikas Savienotajām Valstīm (ASV) – *Komisijas sniegtā informācija par esošo situāciju sarunās, viedokļu apmaiņa.*

2013.gada 14.jūnijā ES Padome pieņēma sarunu direktīvas un deva mandātu Eiropas Komisijai (EK) uzsākt sarunas par ES un ASV Transatlantiskās tirdzniecības un investīciju partnerības (TTIP) noslēgšanu.

TTIP paredzēs pakāpenisku un savstarpēju preču un pakalpojumu, kā arī ar tirdzniecību un ieguldījumiem saistītu noteikumu liberalizāciju, īpašu uzmanību veltot nevajadzīgu regulatīvu šķēršļu novēršanai.

Ievērojot ES dalībvalstu stingru nostāju attiecībā uz kultūras daudzveidības saglabāšanu, no ES sarunu mandāta tika izslēgti audiovizuālie pakalpojumi, vienlaikus iekļaujot īpašu atrunu, kas paredz ES dalībvalstīm tiesības nacionālo kultūras politiku ietvaros īstenot nepieciešamos pasākumus kultūras daudzveidības saglabāšanai un veicināšanai, akcentējot audiovizuālos pakalpojumus kā īpaši atbalstāmo nozari.

TTIP sarunas tika uzsāktas 2013. gada 8. jūlijā un līdz šim ir notikušas četras TTIP sarunu kārtas, savukārt piektā sarunu kārta plānota 2014. gada 19.-24. maijā Vašingtonā (ASV).

Sarunām noslēdzoties, ES-ASV TTIP būs vēsturisks līgums, kas varētu noteikt turpmāko sarunu standartu ne tikai ES divpusējās sarunās, bet arī globālā līmenī, turklāt TTIP varētu kļūt par visapjomīgāko divpusējo tirdzniecības līgumu, kāds jebkad ticis noslēgts. EK aplēses liecina, ka TTIP varētu veicināt ES ikgadējo ekonomisko izaugsmi 0.5% apmērā.

Ņemot vērā, ka kopš sarunu sākšanas ir pagājis zināms laiks, ministru padomes darba kārtībā jautājums iekļauts, aicinot Eiropas Komisiju sniegt informāciju par sarunu virzību.

**Latvija uzskata**, ka ES ir svarīgi stiprināt kultūras daudzveidības saglabāšanu, ņemot vērā globālo ekonomisko spiedienu, kas padziļinās līdz ar digitālās kultūras aprites pieaugumu arī transatlantiskā mērogā.

ES ietvaros ir nepieciešams veicināt Eiropas kinematogrāfijas un audiovizuālās industrijas ilgtspēju, neapdraudot kultūras daudzveidību Eiropā.

Tādējādi, TTIP sarunu kontekstā, ievērojot sarunu direktīvās noteikto, Latvija aicina Eiropas Komisiju nepiekrist normām, kas ierobežotu dalībvalstu tiesības nacionālo kultūras politiku ietvaros īstenot nepieciešamos pasākumus kultūras daudzveidības saglabāšanai un veicināšanai.

1. **Sadaļā „Citi jautājumi” dalībvalstis tiks informētas par šādiem jautājumiem:**

* Bērnu mediju lietotprasmes uzlabošana (filmu kluba projekts)

*Komisijas sniegts izklāsts.*

II Latvijas nacionālās pozīcijas

Latvijas nacionālās pozīcijas ir saskaņotas ar Ārlietu ministriju, Finanšu ministriju, Ekonomikas ministriju un Vides aizsardzības un reģionālas attīstības ministriju. Tāpat, Latvijas nostājas izstrādē konsultācijas ir notikušas ar biedrībām, nodibinājumiem un sociālo partneru organizācijām.

Latvijas nacionālajām pozīcijām ir atbalstošs raksturs, un to apraksts pieejams ziņojuma pielikumā pievienotajās pozīcijās par katru darba kārtības jautājumu.

III Kultūras ministrijas delegācija:

**Delegācijas vadītājs:** **Dace Melbārde,** kultūras ministre;

**Delegācijā:** **Madara Apsalone**, Starptautiskās sadarbības un Eiropas Savienības politikas nodaļas vadītāja;

# Kintija Kleina, Starptautiskās sadarbības un Eiropas Savienības politikas nodaļas vecākā referente;

# Zane Vāgnere, Kultūras ministrijas nozares padomniece Latvijas Republikas pastāvīgajā pārstāvniecībā Eiropas Savienībā;

# Anete Kurzemniece, Kultūras ministrijas nozares padomniece Latvijas Republikas pastāvīgajā pārstāvniecībā Eiropas Savienībā;

Iesniedzējs: Kultūras ministre Dace Melbārde

Vīza: Valsts sekretāra p.i. U.Lielpēters

09.05.2014 17:21

1374

Madara.Apsalone 67330210

Madara.Apsalone@km.gov.lv